ผ่านครึ่งปีงบประมาณ 53 รัฐจัดเก็บรายได้สูงกว่าเป้ากว่าแสนล้าน
สศค.แถลงผลการจัดเก็บรายได้ครึ่งปีแรกของปีงบประมาณ 2553 ได้สูงกว่าเป้าถึง 1.29 แสนล้าน สะท้อนเศรษฐกิจฟื้นตัว
20 เม.ย. 2553

สศค.แถลงผลการจัดเก็บรายได้ครึ่งปีแรกของปีงบประมาณ 2553 ได้สูงกว่าเป้าถึง 1.29 แสนล้าน สะท้อนเศรษฐกิจฟื้นตัว
นายสาธิต  รังคสิริ  ผู้อำนวยการสำนักงานเศรษฐกิจการคลัง เผยในเดือนมีนาคม 2553 รัฐบาลจัดเก็บรายได้สุทธิ 1.16 แสนล้านบาท สูงกว่าเป้ากว่า 21,000 ล้านบาท ส่งผลให้ในช่วงครึ่งปีแรกของปีงบประมาณ 2553 รัฐบาลจัดเก็บรายได้สูงกว่าเป้าหมาย 1.29 แสนล้านบาท หรือร้อยละ 23.6  สะท้อนถึงการฟื้นตัวของเศรษฐกิจที่แข็งแกร่งและต่อเนื่อง 
ในเดือนมีนาคม 2553 รัฐบาลจัดเก็บรายได้สุทธิ 116,311 ล้านบาท สูงกว่าประมาณการ 21,268 ล้านบาท หรือร้อยละ 22.4 ซึ่งเป็นผลจากการขยายตัวของเศรษฐกิจอย่างต่อเนื่อง ส่งผลให้การจัดเก็บภาษีที่เกี่ยวข้องกับการบริโภคและการนำเข้าสูงกว่าประมาณการจำนวนมาก โดยภาษีที่จัดเก็บได้สูงกว่าประมาณการ 3 อันดับแรก ได้แก่ ภาษีมูลค่าเพิ่ม ภาษีน้ำมัน และภาษีเงินได้บุคคลธรรมดา 
สำหรับในช่วงครึ่งปีแรกของปีงบประมาณ 2553 (ตุลาคม 2552 – มีนาคม 2553)  รัฐบาลจัดเก็บรายได้สุทธิ 675,488 ล้านบาท สูงกว่าประมาณการ 128,896 ล้านบาท หรือร้อยละ 23.6 โดย 3 กรมจัดเก็บภาษีสังกัดกระทรวงการคลัง ได้แก่ กรมสรรพสามิต กรมสรรพากร และกรมศุลกากร สามารถจัดเก็บรายได้ได้สูงกว่าเป้าหมายถึง 61,254  58,170  และ 10,682 ล้านบาท หรือร้อยละ 41.9  13.9 และ 28.8 ตามลำดับ 
นายสาธิตฯ สรุปว่า “จากผลการจัดเก็บรายได้รัฐบาลในช่วงครึ่งปีแรกของปีงบประมาณ   2553 ที่สูงกว่าเป้าหมายและแนวโน้มภาวะเศรษฐกิจที่ขยายตัวอย่างต่อเนื่อง ทำให้กระทรวงการคลังมั่นใจว่าจะสามารถจัดเก็บรายได้ของรัฐบาล ปีงบประมาณ 2553 กว่า 1.5 ล้านล้านบาท หรือสูงกว่าประมาณการ กว่า 1.7 แสนล้านบาทได้อย่างแน่นอน”